Document ID: 32007D0363

A BIZOTTSÁG HATÁROZATA
(2007. május 21.)
a 882/2004/EK európai parlamenti és tanácsi rendeletben meghatározott egységes integrált többéves nemzeti ellenőrzési terv tagállamok általi elkészítését segítő iránymutatásokról
(az értesítés a C(2007) 2099. számú dokumentummal történt)
(EGT vonatkozású szöveg)
(2007/363/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 43. cikkének (1) bekezdésére,
mivel:
(1)
Az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendelet (2) az alapja az élelmiszerekkel kapcsolatban a magas szintű egészségvédelem és fogyasztóvédelem biztosításának.
(2)
A 882/2004/EK rendelet a Közösség vagy a tagállamok illetékes hatósága által folytatott hatósági ellenőrzésekre vonatkozóan általános szabályokat állapít meg, a takarmány- és élelmiszerjog, valamint az állat-egészségügyi és az állatok kíméletére vonatkozó szabályoknak való megfelelés ellenőrzésére.
(3)
A 882/2004/EK rendelet 41. cikke szerint a 178/2002/EK rendelet 17. cikkének (2) bekezdése, az állat-egészségügyi és az állatok kíméletére vonatkozó szabályok és a 882/2004/EK rendelet 45. cikke hatékony végrehajtásának biztosítása érdekében minden tagállam egy-egy integrált többéves nemzeti ellenőrzési tervet készít („nemzeti ellenőrzési terv”).
(4)
A nemzeti ellenőrzési terv célja, hogy szilárd alapot hozzon létre a Bizottság felügyeleti szolgálatai számára, hogy elvégezhessék az ellenőrzéseket a tagállamokban.
(5)
A növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelv (3) 27a. cikke szerint a 882/2000/EK rendelet nemzeti ellenőrzési tervekről, éves jelentésekről, valamint a tagállamok és harmadik országok Közösség általi ellenőrzéséről szóló 41-46. cikkét adott esetben alkalmazni kell az említett rendelet hatékony végrehajtásának biztosítása érdekében.
(6)
A 882/2004/EK rendelet 42. cikke megállapítja a nemzeti ellenőrzési tervek készítéséhez szükséges alapelveket, különösen pedig azon általános információkat, amelyeket a terveknek tartalmazniuk kell.
(7)
A 882/2004/EK rendelet 43. cikkében meghatározottak szerint a Bizottság iránymutatásokat ad a nemzeti ellenőrzési tervek készítéséhez, hogy ezáltal - többek között - a hatósági ellenőrzések következetes, átfogó és integrált megközelítéséhez hozzájáruljon, amely ellenőrzések egyrészt meghatározzák a takarmány- és élelmiszerlánc valamennyi ágazatát és szakaszát, beleértve a takarmány és az élelmiszer importját és a Közösségbe történő beléptetését; másrészt biztosítják a takarmányokra és az élelmiszerekre, az állategészségügyre és az állatok kíméletére vonatkozó jogszabályoknak való megfelelést (a továbbiakban: iránymutatások).
(8)
A 882/2004/EK rendelet 43. cikke szerint a nemzeti ellenőrzési terveknek figyelembe kell venniük az iránymutatásokat. Az iránymutatások nem rendelkeznek kötőerővel, de a rendelet végrehajtására vonatkozóan hasznos útmutatást adnak a tagállamok számára. Ezeken túlmenően a 43. cikk meghatározza különösen az iránymutatások célját és tartalmát is a nemzeti ellenőrzési tervekkel kapcsolatban.
(9)
A 882/2004/EK rendelet 45. cikkének rendelkezése szerint a Közösségnek a tagállamokban rendszeresen kell auditokat végeznie, hogy ezáltal igazolhassa, hogy a nemzeti ellenőrzéseket a nemzeti ellenőrzési terv szerint, a közösségi jognak megfelelően végzik.
(10)
Egyes kérdésekben csupán a nemzeti ellenőrzési tervek végrehajtásából, a 882/2004/EK rendelet 4. cikke (6) bekezdése szerint a tagállami illetékes hatóságok auditjaiból, illetve a rendelet 45. cikke alapján a bizottsági szakértők által végzett auditokból, továbbá a rendelet 44. cikke alapján a tagállamok által benyújtott éves jelentésekben foglalt információkból nyert tapasztalatok alapján lehetséges pontosabb következtetéseket levonni. Ennek alapján megfelelőnek tűnik, hogy az iránymutatások kidolgozására „szakaszosan” kerüljön sor.
(11)
Ennek megfelelően az ebben a határozatban megállapított iránymutatások főként a nemzeti ellenőrzési terv kötelező elemeire vonatkoznak, amely elemek megléte biztosítja a 882/2004/EK rendelet által támasztott minimális követelményeknek való megfelelést, különösen pedig a 42. cikk - amely meghatározza a nemzeti ellenőrzési tervek készítésének alapelveit - követelményeinek való megfelelést. Az iránymutatások a Közösség által a tagállamokban végzett ellenőrzések alapjául is szolgálnak.
(12)
Adott esetben a tapasztalatok alapján speciális kérdésekkel foglalkozó egyéb iránymutatások fokozatos kialakítására is van lehetőség.
(13)
A 882/2004/EK rendelet 4. cikkének (6) bekezdésében és 43. cikke (1) bekezdésének i) pontjában meghatározott auditok lebonyolításának követelményeire vonatkozó iránymutatásokat a takarmány- és élelmiszerjognak, illetve az állat-egészségügyi és az állatok kíméletére vonatkozó szabályoknak való megfelelést igazoló hatósági ellenőrzésekről szóló 882/2004/EK európai parlamenti és tanácsi rendelet alapján végzett auditok kritériumait megállapító iránymutatásról szóló, 2006. szeptember 29-i 2006/677/EK bizottsági határozat (4) melléklete állapítja meg.
(14)
A tagállamok által a Bizottság számára, a 882/2004/EK rendelet 44. cikkében foglaltak szerint készített éves jelentések szerkezetére, valamint a bennük szolgáltatandó információra vonatkozó iránymutatásokat a későbbiek folyamán fogadják majd el.
(15)
A Bizottság feladata, hogy az e határozatban foglalt iránymutatásokat folyamatosan figyelemmel, kísérje és szükség szerint frissítse a nemzeti ellenőrzési tervek kézhezvételét és vizsgálatát követően, valamint a tagállamoknak a 882/2004/EK rendelet végrehajtása során szerzett tapasztalatai alapján.
(16)
Az e határozatban megállapított intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 882/2004/EK rendelet 41. cikkében meghatározottak szerint készített többéves nemzeti ellenőrzési tervekre (a továbbiakban: nemzeti ellenőrzési terv) vonatkozó, az említett rendelet 43. cikkének (1) bekezdésében szereplő iránymutatásokat e határozat melléklete állapítja meg.
2. cikk
Ennek a határozatnak a tagállamok a címzettjei.
Kelt Brüsszelben, 2007. május 21-én.

Labels: 0
17
15
6